Във връзка с постъпило уведомление с вх. № ОВОС-1130/11.04.2022г. и допълнителна информация с вх. № ОВОС-1130-9/26.08.2022г. и вх. № ОВОС-1130-13/27.10.2022г. за инвестиционно предложение (ИП): „Изграждане на кариери за добив на баластра в част от участъците на концесионна площ „Дрянка“ (алтернатива 2, вариант З), землища на с. Поройна и кв. „Дебър“ на гр. Първомай, община Първомай, област Пловдив, с възложител „АГРОСТРОЙ 07“ ООД, на основание чл. 5, ал. 1 от Наредбата за условията и реда за извършване на оценка на въздействието върху околната среда (Наредбата за ОВОС), и в изпълнение разпоредбата на чл. 5, ал. 2 от Наредбата за ОВОС, Регионална инспекция по околна среда и водите – Пловдив (РИОСВ-Пловдив) информира за следното:

**І. Относно приложимата процедура по реда на глава шеста на Закона за опазване на околната среда (ЗООС)**

1.Така заявеното инвестиционно предложение е свързано с изграждане на кариери за добив на баластра в част от участъците на концесионна площ „Дрянка“ (алтернатива 2, вариант З), землища на с. Поройна и кв. „Дебър“ на гр. Първомай, община Първомай, област Пловдив. Находището ще се разработва за период от 35 години.

Концесионният контур-1 обхваща геоложки участък „Дрянка – запад“ (111077 м²) и съпътстваща площ (15699 м²) за: рампи, депа, фургони и др.

Концесионният контур-2 обхваща геоложки участък „Дрянка – център“ (52816 м²) и съпътстваща площ (3816 м²) за: рампи, депа, фургони и др.

Концесионен контур–1 (концесионен участък „Дрянка–север“) обхваща имоти с №№ 166.2, 166.3; 166.4, 166.5, 166.11, 166.12, 166.13, Частен поземлен фонд (начин на трайно ползване: ниви); имотите с №№ 801.157, 801.195, 0.220, Държавен горски фонд (начин на трайно ползване: друг вид дървопроизводителна гора и горски поляни); имоти с №№ 801.59, 801.194, 801.240, Общински поземлен фонд (начин на трайно ползване: ниви, черни пътища и пасища).

Концесионен контур–2 (концесионен участък „Дрянка–юг“) обхваща имотите с №№ 0.72 и 0.74, собственост на фирмата концесионер (начин на трайно ползване: тополови гори, ниви и пасища); имот 0.201, Държавен горски фонд (начин на трайно ползване: друг вид дървопроизводителна гора и горски поляни); имоти с №№ 0.75, 0.136, 0.137, Общински поземлен фонд (начин на трайно ползване: ниви и пасища).

Добивът на баластра ще се извършва на хоризонтални слоеве, в технологична последователност от горе на долу, на сухо, на пет работни стъпала, без използване на пробивно-взривни работи. Височината на работното стъпало е 3.0 м. Добивът на суровината от работно стъпало ще се извършва в посока северозапад – югоизток, а придвижването на фронта на добивните работи в посока североизток. Проектната дълбочина на добива: в участък „Дрянака-запад“ до кота 163м, над стационарното водно ниво, в участък „Дрянка-център“ до кота 170, над стационарното водно ниво.

Баластрата ще се изгребва с верижен багер Komatsu РС290 с обем на кофата 1.05 м³ за работа с тежки материали с обемно тегло над 1.5 т/м³ и ще се транспортира с автосамосвали Мерцедес до промишлената площадка за разстилане, просъхване и продажба. Обемите откривка ще се изземват с багер „HITACI 350 LC“ и ще бъде складирана на две СМО в съпътстващите площи на концесионните контури.

Обектът няма да се електроснабдява. Няма да се изгражда водопровод, защото няма да се изгражда трошачно- миячно- сортировъчната инсталация (ТМСИ). За необходимото оросяване на работните площадки и пътища, ще се доставя промишлена вода от повърхностен водоизточник (общински водоем), позициониран близо до бъдещата кариера. Закупената вода ще се транспортира до обекта с водоноска и съхранява в цистерна. Част от водата ще се ползва за битови и хигиенни нужди, след използване на водата, тя ще се оттича в предвидената за изграждане водоплъна изгребна яма. Водата за пиене, ще бъде закупувана от магазинната мрежа.

Преработката на добитите пясъци и чакъли ще се извършва в узаконени ТМСИ на дружеството, разположени на 10 км.м източно от концесионната площ, в промишлена площадка на дружеството, до пътя Първомай – с. Градина, до германския железен мост на р. Марица, на ул. „Градинско шосе“ №1.

Така заявеното инвестиционно предложение попада в обхвата на т. 2, буква „а“ от приложение № 2 от Закона за опазване на околната среда /ЗООС/ и на основание чл. 93, ал. 1, т. 1 от същия закон подлежи на преценяване на необходимостта от извършване на ОВОС.

**ІІ. Относно приложимата процедура по реда на чл. 31 от Закона за биологичното разнообразие (ЗБР)**

Част от имотите попадат в защитена зона от Европейската екологична мрежа „НАТУРА 2000“ – BG000436 „Река Мечка“. Въз основа на представената информация и на основание чл.31 от ЗБР и чл.2, ал.1, т.1 от Наредбата по ОС в хода на процедурата по ОВОС ще бъде извършена и преценка за вероятната степен на отрицателно въздействие на инвестиционното предложение върху предмета и целите на опазване на ЗЗ.

Копие на писмото е изпратено до Община Първомай, Кметство с. Поройна, БД ИБР-Пловдив и Министерство на енергртиката

Отговорено от РИОСВ-Пловдив на 09.03.2023г.